Nu mai puțin de 43 de persoane au pierdut zborul Cluj-Napoca - Paris în seara zilei de joi, 16 mai, după ce scannerele pentru verificarea bagajelor s-au stricat, astfel că oamenii nu au mai putut înainta spre poarta de îmbarcare.
Pasagerii care au reușit să treacă mai departe până la momentul defecțiunii au decolat, însă ceilalți au rămas la sol după ce căpitanul aeronavei a decis să decoleze după 40 de minute fără să mai aștepte să se repare scannerele. Pentru oamenii care nu au reușit să se îmbarce a fost pus la dispoziție un autocar care să îi ducă la destinație, însă unii dintre ei au refuzat, susținând că nu este o soluție bună pentru ei fie pentru că au copii mici, fie pentru că au probleme de sănătate care nu le permit să călătorească atât cu mașina.
”De la ora 16 ne-au tot amânat spunându-ne "stați liniștiți, o să plecați". După două ore de așteptări, ni s-a spus că a plecat aeronava. Era o a doua soluție, pe care au deschis-o doar după ce a plecat avionul nostru”
”Eu sunt cu copilul si cu soțul, eu am probleme de sănătate, probleme cu coloana, deci nu-mi permit sa merg atâta drum”
”Am fost in aeroport cu un bebeluș de 5 luni, timp de 4 ore. Ei propun un microbuz care ajunge undeva la 23 pentru Paris, pentru mine nu e ok si pentru ceilalți care sunt cu copii. Următorul zbor va fi duminica, care ne-a costat încă 400 euro”, sunt declarațiile a trei pasageri, potrivit Știrile ProTV.
Reprezentanții Aeroportului din Cluj-Napoca au transmis că defecțiunile au apărut din cauza lucrărilor de extindere a terminalului de pasageri.
„Au mai apărut anumite problem legate de soft, de integrare, tăierea anumitor cabluri accidental. Comandantul avionului a luat decizia să plece. Nu cred că ar fi fost o problemă să mai aștepte 30 de minute”, a declarat pentru sursa citată David Ciceo, directorul Aeroportului Internațional „Avram Iancu”.